P6_TA(2006)0259

Načrtovanje pripravljenosti in odgovora na pandemijo gripe v ES

Resolucija Evropskega parlamenta o načrtovanju pripravljenosti in odziva na pandemijo gripe v Evropski skupnosti (2006/2062(INI))

Evropski parlament,

- ob upoštevanju sporočila Komisije (KOM(2005)0607),

- ob upoštevanju Sporočila Komisije Svetu, Evropskemu parlamentu, Evropskemu ekonomsko-socialnemu odboru in Odboru regij o krepitvi usklajevanja pri načrtovanju splošne pripravljenosti ob izrednih razmerah na področju javnega zdravja na ravni EU (KOM(2005)0605),

- ob upoštevanju člena 152 Pogodbe ES o ukrepih Skupnosti na področju javnega zdravja,

- ob upoštevanju svoje resolucije z dne 26. oktobra 2005 o strategiji proti pandemiji gripe [1],

- ob upoštevanju mednarodne konference donatorjev na temo aviarne in človeške gripe dne 17. in 18. januarja 2006 v Pekingu in izjave s te konference,

- ob upoštevanju globalnega načrta Svetovne zdravstvene organizacije (WHO) o pripravljenosti na gripo (dokument WHO/CDS/CSR/GIP/2005.5),

- ob upoštevanju člena 45 svojega Poslovnika,

- ob upoštevanju poročila Odbora za okolje, javno zdravje in varnost hrane (A6-0176/2006),

A. ker se je zaradi nedavnega povečanja števila primerov aviarne gripe in človeških žrtev, ki jih je le-ta povzročila v Aziji, Afriki in tudi v evropskih državah, povečala zaskrbljenost in ker je treba bolezen zdraviti pri vzroku ter pomagati prizadetim državam in ogroženim državam, ki potrebujejo pomoč,

B. ker so tako v sporočilu o pripravljenosti na pandemijo gripe kot v sporočilu o krepitvi usklajevanja pri načrtovanju splošne pripravljenosti ključne teme priprava in preverjanje nacionalnih načrtov, kar usklajuje Komisija, nadzor, ki ga izvajajo nacionalni referenčni laboratoriji in njihovo medsebojno povezovanje zaradi hitrega prepoznavanja sevov pandemije, učinkovito ravnanje ob izbruhu s pravočasnim svetovanjem, zgodnjim opozarjanjem na primere, zagotavljanjem pomoči ob izbruhu in usklajevanjem odzivov držav članic ter ustreznim in pravočasnim oskrbovanjem s cepivi in protivirusnimi zdravili,

C. ker bi si bilo treba pri pripravi nacionalnih načrtov prizadevati, da bi:

- zagotovili potrebno usklajevanje med državami članicami,

- preprečili preplah med prebivalstvom,

- preprečili trgovino, ki bi se razvila v primeru dejanske resne nevarnosti,

- določili območja, ki jih je treba najprej izolirati,

- pripraviti sezname skupin prebivalstva, ki jih je treba cepiti najprej,

- zagotoviti pravično razdeljevanje vseh izdelkov za boj proti epidemiji,

D. ker je nadzor okužb z virusom gripe pri živalih, zlasti populacijah ptic, pomemben in predpisan s pravom Skupnosti,

E. ker protivirusna zdravila predstavljajo prvi steber medicinske preventive in posredovanja, dokler ni na voljo cepiv,

F. ker mora Evropska unija zagotoviti logistično in finančno pomoč pri razvoju cepiv,

G. ker obstaja potreba po krepitvi komunikacije z in med nacionalnimi instituti, pristojnimi za nadzor nad javnim zdravjem, ocenjevanje tveganja in spremljanje,

H. ker bi bilo treba povečati ozaveščenost javnosti z informacijskimi kampanjami in ker je pomembno tudi, da se sprejmejo dodatne reforme v sorodnih sektorjih ter omilijo socialno-ekonomske posledice za najrevnejše ljudi in gospodinjstva,

I. ker morajo sporočila za javnost izražati sedanje medicinsko znanje in ker morajo biti priporočila za preprečitev izbruha namenjena splošni javnosti, znanstveno utemeljena, splošno razumljiva in izvedljiva,

J. ker je od leta 2003 poginilo ali bilo uničene zelo veliko število okužene perutnine po vsem svetu, kar je ogrozilo komercialno rejo perutnine in še posebej preživetje malih in srednjih živinorejcev,

K. ker bi verjetno katera koli pandemija različne države članice prizadela na različne načine,

L. ker so okužbe z aviarno gripo globalni problem, ki ga je treba obravnavati v tesnem sodelovanju s Svetovno zdravstveno organizacijo,

M. ker bo v okviru dolgoročnega strateškega partnerstva zagotavljanje zadostne finančne in tehnične pomoči za države v razvoju, ki so bodisi prizadete bodisi ogrožene, še posebej pa za najmanj razvite države, bistveno za nadzor globalnih groženj financam, trgovini in varnosti, ki izhajajo iz aviarne gripe;

1. pozdravlja zgoraj omenjeni sporočili Komisije ter ocene nacionalnih načrtov za primer pandemije gripe, ki jih trenutno pripravljajo Evropski center za preprečevanje in obvladovanje bolezni (ECDC), Komisija in regionalni urad Svetovne zdravstvene organizacije za Evropo;

2. poudarja, da je eden najpomembnejših vidikov za ustrezno reševanje problema morebitne pandemije aviarne gripe pri ljudeh ta, da so na voljo točne, znanstveno dokazane informacije o zdravilih, cepivih, naravni odpornosti proti bolezni, pa tudi zanesljivi epidemiološki podatki;

3. pozdravlja delo ECDC pri prepoznavanju, ocenjevanju in zagotavljanju informacij o grožnjah, povezanih z gripo, in njegovo zavezanost, da državam članicam in Komisiji pomaga pri preprečevanju izbruha pandemije; poudarja, da bi bilo treba zagotoviti zadostna sredstva za delovanje ECDC;

4. poudarja, da mora imeti Komisija pomembno vlogo pri usklajevanju med državami članicami glede vseh dejavnosti, povezanih s pripravljenostjo na pandemijo v Evropski uniji, in da bi morala okrepiti zmogljivosti ECDC za določanje glavnih ukrepov za javno zdravje, ki jih je treba sprejeti v primeru pandemije;

5. poziva Komisijo in države članice, naj upoštevajo pomembne ugotovitve, poročila in preiskave s krajev samih, ki jih je pripravil ECDC, ter zagotovijo, da države članice, ki nimajo zadovoljivih načrtov za boj proti pandemiji, te dopolnijo in izboljšajo, saj morajo biti zaradi narave tveganja vse države članice polno pripravljene;

6. meni, da bi morala biti Komisija v primeru pandemije gripe v EU ali v sosednjih državah sposobna v 24 urah sprejeti krizne ukrepe, kot so karantena, razkuževalni ukrepi na letališčih pri letih z določenih območij in omejitev potovanj;

7. meni, da obstaja v državah članicah potreba po močni politični zavezanosti za načrtovanje pripravljenosti, po povečevanju sredstev in raziskav, rešitvi zapletenih pravnih in etičnih vprašanj ter oblikovanju skupnih rešitev in čezmejnega sodelovanja;

8. meni, da bi bilo treba pripraviti akcijski načrt posebej za evropske institucije, če bi bila zaradi omejitve potovanj onemogočena mednarodna srečanja, npr. Sveta in Parlamenta;

9. poudarja, da je treba ukrepati hitro in odločno, da bi omejili aviarno gripo in tako preprečili pandemijo pri ljudeh, in sicer najprej glede zdravja živali, saj je to primarni vir tveganja, ter da je treba sprejeti tudi bistvene ukrepe, vključno s popolno oceno števila bolnišničnih postelj na ravni držav članic, za pripravo na možnost pandemije pri ljudeh, zato da bodo na razpolago sredstva za njeno obvladovanje, če bi do nje prišlo; meni, da bi bilo treba posebno pozornost nameniti povečevanju zmogljivosti za izdelavo cepiv in protivirusnih zdravil za primer pandemije v državah članicah in na evropski ravni ter krepitvi infrastrukture v sektorju zdravja živali in sektorju javnega zdravja; meni, da bi morala Evropska unija v zvezi s tem zagotoviti logistično in finančno pomoč pri razvoju cepiv;

10. poudarja, da so simulacijske vaje za pandemijo gripe bistvene za preverjanje učinkovitosti načrtov pripravljenosti v posameznih državah članicah in da bi jih bilo treba izvajati redno, kot previdnostni ukrep, tudi če ni izbruha pandemije; poudarja, da bodo rezultati in znanje, pridobljeno na teh vajah, pomembni za prizadevanja za izboljšanje načrtov in njihove interoperabilnosti;

11. poudarja, da bi bilo treba simulacijske vaje razširiti na odročne regije in podeželje;

12. priznava, da je potrebno pripraviti in uvesti podrobne scenarije za zaščito otrok in mladine pred virusom aviarne gripe tipa A (H5N1);

13. poudarja, da je treba okrepiti sisteme za nadzor, hitro obveščanje in sisteme za opozarjanje, analizo podatkov ter epidemiologijo za bolezni ljudi in živali, da bi omogočili zgodnje odkrivanje in prepoznavanje okužbe pri živalih in ljudeh ter zagotovili hitro izvajanje učinkovitih protiukrepov;

14. poudarja, da je obenem potrebna tudi hitra ocena neposrednih socialno-ekonomskih posledic aviarne gripe ter vprašanj glede nadomestil in z njimi povezanih pobud;

15. pozdravlja nedvoumno zavezanost držav članic, Komisije in ECDC k preglednosti in izmenjavi informacij ter poudarja pomen hitre izmenjave informacij in bioloških vzorcev iz domnevnih ali potrjenih primerov pri ljudeh in živalih, da bi omogočili ustrezno in vsestransko pripravljenost in odziv; poziva k tesnejšemu sodelovanju med referenčnimi laboratoriji, da bi pospešili identifikacijo virusov in stalno nadzorovali morebitne mutacije;

16. poziva Komisijo, ECDC in države članice, naj vzpostavijo sistem za nadaljnjo izmenjavo informacij med seboj in prizadetimi državami ter tako pripomorejo k oblikovanju najboljših praks;

17. ugotavlja, da bi bilo treba po vzoru ECDC izboljšati komunikacijske strategije na nacionalni in evropski ravni ter vanje vključiti redno objavljanje poročil na internetu, uporabo e-pošte ali omejenih spletnih strani za strokovnjake in medije;

18. vendar poudarja, da bi morale države članice preučiti, kako bi se najbolje približale državljanom, tako da bi informacije dosegle celotno prebivalstvo, vključno s starejšimi, mladimi, nepismenimi ali tistimi, ki nimajo dostopa do sodobnih sredstev komunikacije;

19. poudarja pomen izobraževanja in pravilnega obveščanja v primeru kriz ter da bi morala primerna navodila poleg spoštovanja pravil higiene zajemati tudi informacije npr. o mobilnosti, transportu in zaposlovanju;

20. poziva, naj evropski nadzorni sistem zagotavlja zanesljive informacije o nevarnosti pandemije;

21. priznava, da je krepitev komunikacije z nacionalnimi instituti, pristojnimi za nadzor nad javnim zdravjem, mogoče doseči z razvojem sistema zgodnjega opozarjanja in odzivanja, ki bi ga ECDC vodil za usklajevanje ocenjevanja tveganja in spremljanja;

22. poudarja, da bi morale Komisija in države članice zagotoviti dovolj sredstev, da bi ljudem omogočile primernejše, razumljivejše in oprijemljivejše informacije ter s tem povečale ozaveščenost javnosti;

23. poziva k dobro strukturiranemu in multidisciplinarnemu sodelovanju strokovnjakov na področju zdravja ljudi in živali, specialistov za virologijo, epidemiologijo, patologijo in kmetijstvo ter komunikacijskih strokovnjakov in strokovnjakov za prenašanje znanosti v politiko na globalni ravni; zato predlaga oblikovanje evropske delovne skupine za gripo, ki jo usklajuje Komisija s predstavniki Evropskega parlamenta in v kateri bi bila vsa omenjena strokovna področja združena na evropski ravni; poudarja, da bi morala ta delovna skupina sodelovati s predstavniki evropske industrije cepiv in protivirusnih zdravil;

24. poziva, naj se nemudoma uvedejo evropski raziskovalni in razvojni programi za pojavljajoče se bolezni, da bi zanesljivo in hitreje razvili protivirusna zdravila, antibiotike in cepiva;

25. poudarja, da mora načrtovanje in ocenjevanju nacionalnih načrtov za pripravljenost na pandemijo zajemati več sektorjev in vključevati vsa zadevna ministrstva in zainteresirane strani; poudarja pomen vnaprejšnjega naročanja cepiv;

26. opozarja evropske organe in organe v državah članicah, da je zaželeno povečati zaloge antibiotikov za zdravljenje zapletov, povezanih z gripo;

27. poudarja, da obstoječa mreža za spremljanje, oblikovana s sofinanciranjem Skupnosti (European Influenza Surveillance Scheme, EISS), predstavlja dobro osnovo za opravljanje te ključne naloge, vendar bi jo bilo treba nadaljnje razviti in podpirati, kar velja tudi za mrežo laboratorijev za gripo v Skupnosti;

28. poudarja, da je načrtovanje za pridobivanje in uporabo cepiv za primer pandemije v večini držav še premalo razvito in bi bilo zato treba v skladu s priporočili Svetovne zdravstvene organizacije sprejeti ukrepe za njegov nadaljnji razvoj z dodelitvijo naloge Komisiji, naj naroči cepiva in pripravi zaloge Skupnosti;

29. poziva Komisijo, naj se poveže z izdelovalci cepiv, da bi ocenila napredek glede povečanja zmogljivosti izdelovanja cepiv in pravične dobave v primeru pandemije, in naj skupaj z državami članicami obravnava vprašanja odgovornosti in oblikovanje evropskega mehanizma za pravično porazdelitev cepiv za pandemijo, s katerim ne bodo kršeni pogodbeni dogovori držav članic;

30. meni, da bi morala Komisija ukreniti vse potrebno, da bo na voljo dovolj protivirusnih zdravil in cepiv za vse, ki so ob izbruhu v eni ali več državah članicah izpostavljeni virusu;

31. poudarja vlogo Evropske agencije za zdravila (EMEA) pri določanju uporabe in učinkovitosti protivirusnih zdravil in cepiv za primer pandemije ter pri prepoznavanju in raziskovanju morebitnih škodljivih učinkov ali poročil o nasprotovanju jemanja zdravil; s tem v zvezi poziva k hitri uvedbi postopka za "pogojno dovoljenje" iz člena 14(7) Uredbe (ES) št. 726/2004 Evropskega parlamenta in Sveta z dne 31. marca 2004 o postopkih Skupnosti za pridobitev dovoljenja za promet in nadzor zdravil za humano in veterinarsko uporabo ter o ustanovitvi Evropske agencije za zdravila [2];

32. poziva države članice, naj v skladu s priporočili Svetovne zdravstvene organizacije povečajo naročila za sezonsko cepljenje proti gripi in s tem pomagajo farmacevtski industriji povečati proizvodne zmogljivosti za cepiva proti gripi, da bi zmogla zadostiti bistveno večjemu povpraševanju, ki bi ga povzročila pandemija gripe;

33. poziva Evropsko unijo, naj ukrene vse potrebno za zadostne zaloge protivirusnih zdravil ter naj s proizvajalci protivirusnih zdravil uvede obvezni licenčni sistem, da bi zagotovili njihovo množično proizvodnjo; poziva države, naj zagotovijo potencialno pokritost 25 do 30 % prebivalstva z razpoložljivimi protivirusnimi zdravili;

34. poudarja, da je popolno, natančno in praktično izvajanje nacionalne zakonodaje s prenašanjem direktiv Skupnosti o zdravju in varnosti pri delu v nacionalno pravo bistveno za zagotavljanje ustreznega varstva delavcev, zlasti tistih v skupini z visokim tveganjem za okužbo; poudarja, da morajo delodajalci izpolnjevati specifične obveznosti, ki jih določa pravo Skupnosti (npr. izogibanje tveganju, ocenjevanje tveganja, ukrepi za preprečevanje in zaščito) v skladu z Direktivo 2000/54/ES Evropskega parlamenta in Sveta z dne 18. septembra 2000 o varovanju delavcev pred tveganji povezanimi z izpostavljenostjo biološkim dejavnikom pri delu [3];

35. poudarja, da bi bilo treba politično in znanstveno zavezanost izraziti z zagotavljanjem človeških in finančnih virov in s podporo raziskavam in razvoju, da bi spodbudili nove, hitre metode izdelovanja protivirusnih zdravil in cepiv, ki bi lahko zadostile povečanim potrebam ob pandemiji, zlasti pa v boju proti novim sevom virusov;

36. pozdravlja predlog uredbe o ustanovitvi Solidarnostnega sklada Evropske unije (KOM(2005)0108), zlasti pa določbe o nujnih primerih za javno zdravje in ukrepih za zaščito prebivalstva pred neposredno nevarnostjo za zdravje, vključno s pokritjem stroškov za cepiva in preskrbo z zdravili, opremo in infrastrukturo;

37. poudarja, da bi moralo biti v sedmem okvirnem raziskovalnem programu poskrbljeno za ustrezna sredstva za podporo projektom, ki obravnavajo razne vidike pandemije gripe in drugih epidemij, vključno s skupnimi raziskavami s farmacevtskimi podjetji o cepivih na podlagi celic in DNK;

38. pozdravlja zavezanost Komisije, da bo tretjim državam za boj proti gripi namenila 80 milijonov EUR, nadaljnjih 20 milijonov EUR pa za sredstva za raziskave iz šestega okvirnega raziskovalnega programa, s čimer celotna obveznost Komisije znaša 100 milijonov EUR;

39. poziva Komisijo, naj si po donatorski konferenci v Pekingu prizadeva za skladnejši mednarodni okvir, ki bi presegel krizno upravljanje in obravnaval vprašanja, kako vzpostaviti boljšo infrastrukturo za zdravje živali v državah v razvoju, kot tudi pospešil raziskovanje izdelkov za zdravje živali, ki bi jih bilo mogoče uporabiti v razvitih državah in v državah v razvoju;

40. poziva Komisijo, naj preuči, kako ob izbruhu pandemije ohraniti nemoteno delovanje osnovnih storitev, kot so trgovine, banke, bolnišnice in druge;

41. poudarja, da je treba poskrbeti za zadostno finančno podporo v okviru mednarodnega sodelovanja z azijskimi in afriškimi državami, ki so trenutno prizadete zaradi aviarne gripe, da se izboljša njihova zmožnost spremljanja in nadzora nad boleznimi;

42. poziva Komisijo, naj Evropskemu parlamentu in Svetu redno in ves čas nevarnosti pandemije poroča o epidemiološkem razvoju aviarne gripe, znanstvenem napredku pri zdravilih in cepivih ter o ravni pripravljenosti Unije in držav članic;

43. poudarja, da ima Evropska unija utemeljen razlog, da priskrbi tehnično, znanstveno in gospodarsko pomoč že prizadetim državam, zlasti pa, da prispeva k večji vsesplošni ozaveščenosti ter k izdelavi splošnega svetovnega načrta, ki bi bil usklajen na mednarodni, regionalni, podregionalni in nacionalni ravni z ustreznim načrtom in časovnim razporedom, ki ga podprejo mednarodne in regionalne organizacije, pa tudi nacionalne vlade;

44. poziva Komisijo in države članice, naj v tesnem sodelovanju s sosednjimi državami in Svetovno zdravstveno organizacijo v Evropi zagotovijo, da so nadzorni sistemi in sistemi za ukrepanje v nujnih primerih v državah članicah polno razviti in da jih učinkovito izvajajo;

45. poziva Evropsko unijo, naj si v mednarodnih telesih prizadeva za podelitev resničnih pooblastil Svetovni zdravstveni organizaciji za preiskavo in nadzor pri epizootijah in pandemijah v vseh državah sveta;

46. naroči svojemu predsedniku, naj to resolucijo posreduje Svetu, Komisiji, vladam držav članic in Svetovni zdravstveni organizaciji.

[1] Sprejeta besedila, P6_TA(2005)0406.

[2] UL L 136, 30.4.2004, str. 1.

[3] UL L 262, 17.10.2000, str. 21.

--------------------------------------------------